*****

ΚΑΝΟΝΙΣΜΟΣ (ΕΟΚ) αριθ. 468/87 ΤΟΥ ΣΥΜΒΟΥΛΙΟΥ

της 10ης Φεβρουαρίου 1987

για τον καθορισμό των γενικών κανόνων του καθεστώτος της ειδικής πριμοδότησης υπέρ των παραγωγών βοείου κρέατος

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 467/87 (2), και ιδίως το άρθρο 4α,

την πρόταση της Επιτροπής,

Εκτιμώντας:

ότι το άρθρο 4α του κανονισμού (ΕΟΚ) αριθ. 805/68 καθιερώνει μια ειδική πριμοδότηση υπέρ των παραγωγών βοείου κρέατος και προβλέπει ότι το Συμβούλιο, μετά από πρόταση της Επιτροπής, καθορίζει με ειδική πλειοψηφία τους δικαιούχους παραγωγούς, τον αριθμό και τις κατηγορίες των εν λόγω ζώων, το ποσό της πριμοδότησης καθώς και τους άλλους γενικούς κανόνες σχετικά με την ειδική πριμοδότηση· ότι αυτή η διάταξη προβλέπει επιπλέον ότι το ποσό της πριμοδότησης που χορηγείται στην Ιρλανδία πρέπει να είναι μικρότερο από εκείνο που χορηγείται στα άλλα κράτη μέλη·

ότι ο στόχος στήριξης του εισοδήματος των παραγωγών βοείου κρέατος που επιδιώκεται με την εν λόγω πριμοδότηση δικαιολογεί τη χορήγηση της πριμοδότησης μόνο στους κατόχους εκμεταλλεύσεων που έχουν προβεί σε πάχυνση των επιλέξιμων ζώων, τον περιορισμό της μόνο στα αρσενικά ζώα μιας ορισμένης ηλικίας και τη χορήγησή της μόνο σε 50 ζώα κατ' έτος και κατά εκμετάλλευση· ότι το ύψος της πριμοδότησης θα πρέπει να καθορισθεί σε 18 ECU στην Ιρλανδία και σε 25 ECU στα άλλα κράτη μέλη·

ότι ο ίδιος στόχος καθιστά σκόπιμη τη χορήγηση πριμοδότησης για τα ζωντανά ζώα· ότι η χορήγηση αυτής της πριμοδότησης πρέπει ωστόσο να συνοδεύεται από τα στοιχεία ταυτότητας των επιλέξιμων ζώων ώστε να αποφεύγεται η χορήγηση νέας πριμοδότησης ·

ότι είναι σκόπιμο να επιτραπεί στα κράτη μέλη, σύμφωνα με τις συνήθεις εμπορικές πρακτικές, να χορηγούν την πριμοδότηση κατά τη σφαγή· ότι είναι αναγκαίο, στην περίπτωση αυτή, να καθοριστούν οι όροι χορήγησης και κατάλληλων ελέγχων, συμπεριλαμβανομένων των διοικητικών μέτρων, για να μπορεί να ελεγχθεί ο περιορισμός του αριθμού των επιλέξιμων ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του παρόντος κανονισμού, νοείται ως:

1. «παραγωγός»: ο μεμονωμένος κάτοχος γεωργικής εκμετάλλευσης, φυσικό ή νομικό πρόσωπο, του οποίου η εκμετάλλευση βρίσκεται στο έδαφος της Κοινότητας και ο οποίος ασχολείται με την εκτροφή βοοειδών·

2. «εκμετάλλευση»: το σύνολο των μονάδων παραγωγής που διαχειρίζεται ο παραγωγός και οι οποίες βρίσκονται στο έδαφος ενός και του αυτού κράτους μέλους.

Άρθρο 2

1. Η πριμοδότηση που αναφέρεται στο άρθρο 4α του κανονισμού (ΕΟΚ) αριθ. 805/68 χορηγείται στους παραγωγούς, μετά από αίτησή τους, για τα αρσενικά βοοειδή ηλικίας τουλάχιστον εννέα μηνών τα οποία έχουν παχύνει στην εκμετάλλευσή τους· περιορίζεται σε 50 ζώα ανά ημερολογιακό έτος και ανά εκμετάλλευση.

Κάθε ζώο είναι επιλέξιμο μόνο μια φορά καθ' όλη τη διάρκεια της ζωής του.

Δύναται να ζητηθεί πριμοδότηση μόνο για τα ζώα τα οποία, την ημερομηνία κατάθεσης της αίτησης, είναι τουλάχιστον έξι μηνών.

2. Το ποσό της πριμοδότησης καθορίζεται σε 25 ECU ανά αρσενικό βοοειδές. Ωστόσο, το ποσό της πριμοδότησης που χορηγείται στην Ιρλανδία ανέρχεται σε 18 ECU ανά αρσενικό βοοειδές.

Το ποσό πληρώνεται εφάπαξ.

3. Κατά παρέκκλιση από την παράγραφο 1 πρώτο εδάφιο, η ειδική πριμοδότηση μπορεί επίσης να χορηγείται στους παραγωγούς αρσενικών ζώων ηλικίας άνω των έξι μηνών που δεν μπορούν να διατηρηθούν στην εκμετάλλευση ως την ελάχιστη ηλικία των εννέα μηνών, επειδή αποστέλλονται, με σκοπό την πάχυνσή τους, προς κράτος μέλος που εφαρμόζει μόνο το καθεστώς της πριμοδότησης για τη γέννηση των μοσχαριών. Στη περίπτωση αυτή, η αίτηση της πριμοδότησης πρέπει να συνοδεύεται από ένα έγγραφο που να βεβαιώνει την αποστολή προς το ως άνω κράτος μέλος προορισμού, και τα ζώα για τα οποία έχει εκδοθεί το έγγραφο αυτό πρέπει να φέρουν μόνιμα αναγνωριστικά στοιχεία. Ο παραγωγός πρέπει επίσης να δηλώνει ότι διατήρησε στην εκμετάλλευσή του τουλάχιστον επί τρεις μήνες τα ζώα για τα οποία ζητεί τη χορήγηση της πριμοδότησης.

Άρθρο 3

1. Οι αιτήσεις για τη χορήγηση της πριμοδότησης:

- υποβάλλονται στις αρμόδιες αρχές των κρατών μελών μία ή περισσότερες φορές κατ' έτος,

- συνοδεύονται από γραπτή δήλωση του παραγωγού με την οποία βεβαιώνει ότι προέβη στην πάχυνση των αρσενικών βοοειδών για τα οποία ζήτησε τη χορήγηση της πριμοδότησης.

2. Σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68, είναι δυνατόν, να επιτραπεί, για διοικητικούς λόγους, στα κράτη μέλη να προβλέψουν ότι οι αιτήσεις γίνονται για έναν ελάχιστο αριθμό ζώων.

3. Τα αρσενικά βοοειδή για τα οποία χορηγήθηκε πριμοδότηση πρέπει να έχουν μόνιμα αναγνωριστικά στοιχεία ώστε να αποφεύγεται η χορήγηση νέας πριμοδότησης.

Άρθρο 4

Κατά παρέκκλιση από το άρθρο 2 παράγραφος 1 δεύτερο εδάφιο και από το άρθρο 3 παράγραφοι 1 και 3, τα κράτη μέλη μπορούν να αποφασίζουν τη χορήγηση, στο έδαφός τους, της πριμοδότησης κατά τη σφαγή των ζώων. Στην περίπτωση αυτή:

α) είναι επιλέξιμα τα αρσενικά βοοειδή, ανεξαρτήτως ηλικίας, των οποίων το βάρος του σφαγίου είναι ίσο ή μεγαλύτερο από 200 χιλιόγραμμα·

β) η πριμοδότηση χορηγείται στον παραγωγό, όπως αυτός ορίζεται στο άρθρο 1 σημείο 1, που έχει προβεί στην πάχυνση του ζώου·

γ) τα κράτη μέλη μπορούν να προβλέψουν ότι οι αιτήσεις πριμοδότησης υποβάλλονται μετά από κάθε σφαγή·

δ) η αίτηση της πριμοδότησης πρέπει να συνοδεύεται από ικανοποιητική για τις αρμόδιες αρχές δήλωση, με την οποία να βεβαιώνεται ότι ο παραγωγός που αναφέρεται στο στοιχείο β) προέβει στην πάχυνση του ζώου, και από ικανοποιητική απόδειξη της σφαγής του ζώου για το οποίο ζητά τη χορήγηση της πριμοδότησης·

ε) για να ελέγχεται ο περιορισμένος αριθμός των επιλέξιμων ζώων, οι αρμόδιες αρχές τηρούν, για κάθε παραγωγό ο οποίος υπέβαλε αίτηση, μητρώο στο οποίο καταχωρίζονται τα ζώα που έχουν λάβει την πριμοδότηση

Άρθρο 5

Οι λεπτομέρειες εφαρμογής που αναφέρονται στο άρθρο 4α παράγραφος 4 του κανονισμού (ΕΟΚ) αριθ. 805/68 αφορούν κυρίως:

α) τις διατάξεις για την κατάθεση και την καταβολή της πριμοδότησης·

β) τις διατάξεις για την αναγνώριση των ζώων·

γ) τις λεπτομέρειες ελέγχου του αριθμού των κεφαλών των αρσενικών βοοειδών που έχουν δηλωθεί και της τήρησης των όρων που αναφέρονται στο άρθρο 3 παράγραφος 1 και στο άρθρο 4 στοιχείο δ), και ιδίως τη διάρκεια διατήρησης των ζώων στην εκμετάλλευση ώστε να εξασφαλίζεται ικανοποιητικός έλεγχος·

δ) τις ειδικές διατάξεις που πρέπει να εφαρμοσθούν από τα κράτη μέλη που θέτουν σε εφαρμογή το καθεστώς που αναφέρεται στο άρθρο 4 κατά την εξαγωγή των επιλέξιμων ζωντανών βοοειδών προς τις τρίτες χώρες ή κατά την αποστολή τους προς τα άλλα κράτη μέλη.

Άρθρο 6

Ο παρών κανονισμός αρχίζει να ισχύει στις 6 Απριλίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Φεβρουαρίου 1987.

Για το Συμβούλιο

Ο Πρόεδρος

P. DE KEERSMAEKER

(1) ΕΕ αριθ. L 148 της 28. 6. 1968, σ. 24.

(2) Βλέπε σελίδα 1 της παρούσας Επίσημης Εφημερίδας.